O‘zbekiston Respublikasi Davlat budjetining 2012-yil birinchi yarim yilligidagi ijrosi to‘g‘risida

O‘zbekiston Respublikasi Vazirlar Mahkamasi tomonidan taqdim etilgan O‘zbekiston Respublikasi Davlat budjetining 2012-yil birinchi yarim yilligidagi ijrosi to‘g‘risidagi hisobotni ko‘rib chiqib, O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Davlat budjetining 2012-yil birinchi yarim yilligidagi ijrosi to‘g‘risidagi hisobot tasdiqlansin.
 Ta’kidlab o‘tilsinki, 2012-yilning birinchi yarim yilligidagi Davlat budjeti daromadlari uning xarajatlaridan 90,2 mlrd so‘m miqdorida ortiq bo‘ldi yoki Davlat budjeti yalpi ichki mahsulotga nisbatan 0,2 foiz profitsit bilan ijro etildi.
 2. O‘zbekiston Respublikasi Vazirlar Mahkamasi mamlakatni ijtimoiy-iqtisodiy rivojlantirishning 2012-yilgi dasturining eng muhim ustuvor vazifalarini amalga oshirish maqsadida belgilangan makroiqtisodiy ko‘rsatkichlarga erishilishini, bozor islohotlari va iqtisodiyotni liberallashtirish jarayonlari yanada chuqurlashtirilishini, samarali investitsiya siyosati o‘tkazilishini, mamlakatimiz ishlab chiqaruvchilarining raqobat-bardoshliligi oshirilishini, soliq tushumlari mexanizmi optimallashtirilishi va takomillashtirilishini, kichik biznes va xususiy tadbirkorlikni rivojlantirish uchun eng yuqori darajada qulay ishchanlik muhiti yaratilishini, budjet mablag‘laridan maqsadli foydalanish va budjet intizomiga rioya etish ustidan nazorat kuchaytirilishini, ish haqi, stipendiyalar, nafaqalar hamda aholiga boshqa ijtimoiy to‘lovlar to‘lash uchun budjet xarajatlari to‘liq va o‘z vaqtida moliyalashtirilishini, “Mustahkam oila yili” Davlat dasturini amalga oshirishga doir tadbirlar o‘tkazilishini, 2012-yilda ish o‘rinlari tashkil etish va aholi bandligini ta’minlash dasturining bajarilishini ta’minlasin.
 3. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining e’tibori iqtisodiy o‘sish sur’atlarning barqarorliligini ta’minlashga hamda shu asosda tegishli mahalliy budjetlarga soliqlar va boshqa majburiy to‘lovlarning to‘liq tushishiga erishilishiga, budjet mablag‘laridan maqsadli va samarali foydalanilishga qaratilsin. Budjet intizomiga rioya etish hamda mintaqalarning moliyaviy salohiyatidan eng yuqori darajada foydalanish yuzasidan amaliy choralar ko‘rish ustidan nazorat kuchaytirilsin.
 4. Ushbu Qaror qabul qilingan kundan e’tiboran kuchga kiradi.